**PREDKLADACIA SPRÁVA**

Ministerstvo životného prostredia Slovenskej republiky predkladá návrh nariadenia vlády Slovenskej republiky, ktorým sa vyhlasuje chránený areál Vinište (ďalej len „návrh nariadenia vlády“) podľa § 21 ods. 1. a 4. zákona č. 543/2002 Z. z. o ochrane prírody a krajiny v znení neskorších predpisov (ďalej len „zákon“). Dôvodom vyhlásenia navrhovaného chráneného areálu Vinište (ďalej len „CHA Vinište“) je aj formálna výzva Európskej komisie k porušeniu č. 2019/2141, ktorá sa týka nedostatočného vyhlasovania lokalít európskeho významu a schvaľovania programov starostlivosti.

Predkladaným návrhom nariadenia vlády sa za chránené územie vyhlási územie európskeho významu SKUEV0021 Vinište, ktoré bolo zaradené do národného zoznamu území európskeho významu schváleného v roku 2004 a v roku 2008 Európskou komisiou. Lokalita bola zaradená do výnosu Ministerstva životného prostredia Slovenskej republiky č. 3/2004-5.1 zo 14. júla 2004, ktorým sa vydáva národný zoznam území európskeho významu (ďalej len „výnos MŽP SR č. 3/2004-5.1“) a do rozhodnutia Komisie 2008/218/ES z 25. januára 2008, ktorým sa podľa smernice Rady 92/43/EHS prijíma prvý aktualizovaný zoznam lokalít európskeho významu v alpskom biogeografickom regióne (ďalej len „rozhodnutie Komisie 2008/218/ES“). Rozhodnutie Komisie 2008/218/ES bolo aktualizované novšími rozhodnutiami a aktuálne je účinné vykonávacie rozhodnutie Komisie (EÚ) 2019/17 zo 14. decembra 2018, ktorým sa prijíma dvanásta aktualizácia zoznamu lokalít s európskym významom v alpskom biogeografickom regióne.

Účelom vyhlásenia CHA Vinište je zabezpečenie priaznivého stavu predmetu ochrany CHA Vinište, ktorým sú dva biotopy európskeho významu. Ciele ochrany sú stanovené v projekte ochrany spracovanom ako podklad na vyhlásenie CHA Vinište a sú rozpracované v programe starostlivosti. Program starostlivosti o CHA Vinište je zverejnený na webovom sídle Štátnej ochrany prírody Slovenskej na adrese http://www.sopsr.sk/pochaviniste/, spoločne s projektom ochrany vypracovaným pre účely vyhlásenia chráneného územia.

Výmera CHA Vinište je 5,7885 ha. Oproti výnosu MŽP SR č. 3/2004-5.1 bola výmera CHA Vinište znížená z dôvodu aktualizácie parcelného stavu. Navrhovaný tretí stupeň ochrany zodpovedá doterajšiemu stupňu ochrany, ktorý bol stanovený v predbežnej ochrane územia vo výnose MŽP SR č. 3/2004-5.1. Ochranné pásmo sa nevymedzuje.

Zámer vyhlásiť CHA Vinište bol v zmysle § 50 zákona oznámený Okresným úradom Nitra. Pripomienky k zámeru zo strany dotknutých subjektov boli prerokované a zapracované do materiálu.

MŽP SR prostredníctvom ním poverenej odbornej organizácie ochrany prírody poskytne správcovi informačného systému lesného hospodárstva, ktorým je Národné lesnícke centrum (elektronicky na adresu: nlc@nlcsk.org), vrstvu hraníc chráneného areálu Vinište pred predložením materiálu na rokovanie vlády SR a pred zápisom chráneného areálu Vinište do katastra nehnuteľností.

Návrh nariadenia vlády nie je predmetom vnútrokomunitárneho pripomienkového konania.

Dátum účinnosti návrhu nariadenia vlády je vzhľadom na dĺžku legislatívneho procesu navrhnutý na 1. marca 2020.